**КОНКУРС „МОЯТА БЕРКОВИЦА“**

Местната комисия за борба срещу противообществените прояви на малолетните и непълнолетните обявява **конкурс за фотография** на тема **„Моята Берковица“**. Инициативата е в изпълнение на годишната програма на комисията за 2015 год, а целта е да провокира и фокусира вниманието на подрастващите към красотата и уникалността на родния ни край. Идеята е да потърсят, намерят и представят своята гледна точка и позитивно отношение към местните природни дадености, архитектура, биоразнообразие и забележителности.

Категориите са три:

1. ***Селфи с моя роден край*** – в тази категория могат да участват селфи снимки, на които фигурират едно или повече лица без ограничение за това дали са направени сред природата или в населено място;

2. ***Пейзажна фотография*** – категорията е предназначена единствено за снимки на природни обекти, забележителности и феномени, направени на територията на Община Берковица. В нея е допустимо да участват фотографии на крепости, паркове, паметници, сгради, т.н. при условие, че те са заснети извън урбанизираните зони на общината;

3. ***Градска фотография*** – категория, изцяло посветена на гр. Берковица и прилежащите й населени места. Допустими за участие са единствено снимки на обекти в града и селата на община Берковица.

***Условия за участие:***

1. В конкурса могат да участват деца на възраст от 8 до 18 ненавършени години със свои авторски снимки.

2. За всяка от категориите един участник може да изпраща до 3 броя фотографии. Всяка фотография трябва да е придружена с информация за заснетия обект и участващите лица в снимката (ако тя е в категорията селфи). Ще се радваме и на послания, кратки истории или кратък текст към снимките.

3. Времетраене на конкурса – до 02.09.2015 год. вкл.

4. Фотографиите се изпращат на e-mail: **goranova.f@berkovitsa.com** с изрично посочени: три имена на участника, възраст, клас и училище, адрес, телефон за връзка, както и за коя категория са снимките.

5. Фотографиите ще бъдат оценявани и класирани от комисия, включваща професионални фотографи. Резултатите и класирането ще бъдат обявени на 01.09.2015 год. в сайта на Общината, както и във фейсбук.

6. С фотографиите, спечелили от 1-во до 3-то място, както и класираните до 10-то място във всяка категория ще бъде открита изложба, посветена на празника на града – 8-ми септември.

7. Награждаването на победителите ще се състои на 04.09.2015 год. - в рамките на тържествата за празника на гр. Берковица.

8. Фотографиите, участвали в конкурса, стават собственост на МКБППМН – Община Берковица с права за отпечатване, публикуване и организиране на изложби.

**НАГРАДИТЕ ЗА ВСЯКА ОТ КАТЕГОРИИТЕ:** 1-ВО МЯСТО: ***ваучер на стойност 100 лв.***, 2-РО МЯСТО: ***ваучер на стойност 50 лв.*** и 3-ТО МЯСТО: ***ваучер на стойност 30 лв. Ваучерите са за магазин за електроника и техника.***

*За повече информация: Филонка Горанова – Секретар на МКБППМН Община Берковица – стая 117, ет.1 на Общинска Администрация – Берковица, както и на телефони: 0953/ 960 13; 0882 909 506.*